Document ID: 31994R0919

Nariadenie Komisie (ES) č. 919/94
z 26. apríla 1994
ustanovujúce podrobné pravidlá uplatňovania nariadenia Rady (EHS) č. 404/93 v súvislosti s organizáciami výrobcov banánov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], zmenené a doplnené nariadením Komisie (ES) č. 3518/93 [2], najmä na jeho článok 9,
keďže nariadenie (EHS) č. 404/93 určuje ustanovenia na zriaďovanie organizácií výrobcov banánov; keďže takéto organizácie musia spĺňať špecifické podmienky na ich uznanie; keďže sú určené podmienky na poskytnutie primeranej záruky, že organizácia vzhľadom na svoju veľkosť, trvanie prevádzky, zloženie a spôsob fungovania prispeje k zlepšeniu predpokladanému v podmienkach, za ktorých sa banány pestujú a predávajú;
keďže tieto požiadavky, ktoré majú zabezpečiť, aby organizácie výrobcov mali minimálnu úroveň stability a ekonomickej činnosti, predovšetkým pokiaľ ide o počet členov a objem výroby, musia byť určené z hľadiska štrukturálnej rozmanitosti výrobných regiónov v spoločenstve;
keďže, taktiež na účely stability a efektívnosti, je potrebné určiť po prvé prostriedky a zariadenia, ktoré musia organizácie výrobcov poskytnúť svojim členom, a po druhé druh pravidiel, ktoré tieto organizácie musia prijať a uložiť svojim členom na dosiahnutie cieľov skupín uznaných podľa pravidiel spoločenstva;
keďže z vykonávania špecifických opatrení prijatých Radou, spolu s opatreniami v tomto nariadení, vyplýva presne vymedzená povinnosť organizácií výrobcov zasielať podrobné informácie v daných intervaloch úradom určeným členskými štátmi s cieľom umožniť im monitorovanie plnenia záväzkov prijatých organizáciami výrobcov v súvislosti s uznaním; keďže majú byť špecifikované kontroly, ktoré majú vykonávať členské štáty, a oznámenia na monitorovanie uplatňovania uvedených ustanovení;
keďže je potrebné špecifikovať ustanovenia, ktoré majú platiť pre skupiny výrobcov uznané podľa nariadenia (EHS) č. 1360/78 z 18. júna 1978 o skupinách výrobcov a ich združeniach [3], naposledy zmeneného a doplneného nariadením (ES) č. 3669/93 [4], ktorým bola poskytnutá pomoc pri ich zriaďovaní a administratívnych prevádzkových nákladoch na základe systému vytvoreného podľa uvedeného nariadenia;
keďže opatrenia ustanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Členské štáty udelia špecifické uznanie ustanovené v článku 5 nariadenia (EHS) č. 404/93 organizáciám výrobcov a ich združeniam (ďalej len "organizácie výrobcov"), ktorých ekonomická činnosť sa týka pestovania a predaja čerstvých banánov a ktoré spĺňajú článok 5 uvedeného nariadenia a ustanovenia tohto nariadenia.
Organizáciám výrobcov uznaným podľa nariadenia (EHS) č. 1360/78 bude udelené špecifické uznanie ustanovené v prvom odseku, ak príslušné orgány zistia, že zakladacia listina a pravidlá prevádzky týchto organizácií sú v súlade s ustanoveniami uvedenými v prvom odseku.
Článok 2
1. Organizácie výrobcov podajú žiadosť o špecifické uznanie príslušným zodpovedným orgánom určeným členskými štátmi spolu s ich zakladacou listinou a informáciami uvedenými v časti A prílohy II.
2. Príslušné orgány skontrolujú správnosť predložených informácií kontrolou dokumentov a vykonaním kontrol na mieste. V prípade pochybností vykonajú akékoľvek ďalšie kontroly, aby sa ubezpečili, že sú splnené podmienky ustanovené v článku 1.
3. Špecifické uznanie bude udelené do 90 dní od obdržania žiadosti s výhradou ďalšieho času potrebného na dodatočné skúmanie.
Článok 3
1. Minimálny objem predajných banánov a minimálny počet členov, ktorý musia mať organizácie výrobcov podľa článku 5 (1) b) nariadenia (EHS) č. 404/93, musí byť taký, ako je stanovené v prílohe I.
2. Na účely odseku 1 produkcia, ktorá sa má brať do úvahy, je priemerná produkcia banánov predaná všetkými výrobcami patriacimi do organizácie, ktorá žiada o uznanie počas troch hospodárskych rokov pred týmto uznaním.
Ak výrobná oblasť zaznamená pokles produkcie v dôsledku výnimočných poveternostných podmienok počas obdobia uvedeného v prvom pododseku, môže sa brať do úvahy objem výroby v jednom alebo viacerých hospodárskych rokoch pred výnimočným počasím.
Článok 4
Potrebné prostriedky poskytnuté členom výrobcom alebo vlastnené organizáciou výrobcov na dosiahnutie cieľov uvedených v článku 5 nariadenia (EHS) č. 404/93 musia zahŕňať aspoň zariadenia na:
- triedenie, triedenie podľa veľkosti a prípravu na trh s kapacitou, ktorá zodpovedá objemu produkcie banánov dodaných členmi,
- správu technickej a obchodnej činnosti,
- centralizované účtovníctvo.
Článok 5
Pre prijatie nových členov musia pravidlá združenia organizácií výrobcov zahŕňať nasledujúce požiadavky:
a) nové členstvá musia vstúpiť do platnosti len od začiatku hospodárskeho roku;
b) noví členovia musia byť prijatí na základe skutočnej alebo predpokladanej predajnej kapacity organizácie;
c) každý člen sa musí zaviazať, že bude patriť k organizácii výrobcov aspoň tri roky a musí predložiť písomné oznámenie aspoň 12 mesiacov pred vystúpením. V prípade organizácií výrobcov uznaných pred 1. januárom 1995 však minimálna doba musí byť dva roky;
d) každý člen sa musí zaviazať, že bude dodržiavať všetky povinnosti uložené organizáciou výrobcov.
Článok 6
1. Pravidlá ustanovené organizáciami výrobcov banánov podľa článku 5 (1) d) nariadenia (EHS) č. 404/93 stanovujú aspoň nasledujúce aspekty:
a) vzhľadom na spustenie výroby pre výrobcov povinnosť podať vyhlásenia o vysadených oblastiach, odhadovanom objeme úrody a skutočne zozbieraných množstvách;
b) pokiaľ ide o produkciu, definíciu odrôd banánov, ktoré majú byť pestované, upravené alebo vyklčované, kultúrne techniky, ktoré majú byť použité, a čas zberu na základe predajnej stratégie a odbytísk;
c) pokiaľ ide o predaj, minimálne kritériá kvality, veľkosti, balenia, prezentácie a označovania.
2. Organizácie výrobcov poskytnú poradenstvo a pomoc svojim členom na zabezpečenie riadneho uplatňovania pravidiel, ktoré prijmú. Ich nedodržanie budú penalizovať primeraným spôsobom.
Článok 7
1. Najneskôr do 1. marca každého roka a prvý raz do 1. marca 1995 organizácie výrobcov oznámia príslušným národným orgánom informácie uvedené v prílohe II.
Členské štáty môžu, ak to považujú za potrebné, prijať ďalšie pravidlá týkajúce sa bodov v časti B prílohy II.
2. Príslušné orgány zašlú Komisii najneskôr do 1. mája každého roka a prvý raz do 1. mája 1995 zoznam organizácií výrobcov banánov uznaných na ich území a informácie uvedené v časti A prílohy II za každú organizáciu výrobcov.
3. Komisia môže v spolupráci s príslušnými členskými štátmi stanoviť elektronický prenos všetkých alebo niektorých informácií uvedených v prílohe II.
Článok 8
Príslušné orgány overia súlad zriadenia a fungovania organizácií výrobcov a správnosť informácií uvedených v článku 5 nariadenia (EHS) č. 404/93 a článku 7 tohto nariadenia. Každá organizácia výrobcov sa musí podrobiť kontrole na mieste aspoň raz za tri roky.
Článok 9
Príslušné orgány odoberú uznanie, ak prípadne zistia, že:
- povinnosti uložené v pravidlách spoločenstva sa nesplnili,
- informácie uvedené v článku 5 nariadenia (EHS) č. 404/93 a článku 7 tohto nariadenia boli úmyselne zadržané alebo falšované s podvodným úmyslom.
Článok 10
Pomoc na podporu zriadenia a pomoc pri administratívnych operáciách organizácií výrobcov, ako je uvedené v článku 6 nariadenia (EHS) č. 404/93, nebude poskytnutá organizáciám výrobcov, ktorým bola poskytnutá pomoc ustanovená v článku 10 nariadenia (EHS) č. 1360/78.
Článok 11
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. apríla 1994

Labels: 17
19
3
6
12